साइबर स्पेस एक ऐसा क्षेत्र है जहाँ बिना किसी खून-खराबे के किसी भी देश को आंतकित किया जा सकता है। साइबर के जरिए आसानी से आतंक फैलाया जा सकता है। किसी भी कम्प्यूटर से महत्वपूर्ण जानकारियाँ निकाली जा सकती है। इसका इस्तेमाल धमकी देने व सेवाओं को बाधित करने में किया जा सकता है। अभी सामान्य तौर पर साइबर अपराध के जो छोटे-मोटे अपराध सामने आते हैं, वह प्रायः युवा वर्ग द्वारा महज मजा लेने या खुराफात करने के होते हैं, लेकिन यदि इन्हीं तौर-तरीकों का उपयोग व्यापक पैमाने पर आतंकवादी समूह करने लगें तो भारी मुश्किलें खड़ी हो जायेंगी। इतना ही नहीं वे सरकारों व प्रतिष्ठानों के महत्वपूर्ण ई-मेल पर भी दखल दे सकते हैं। कोई कम्प्यूटर हैकर आंतकवादियों के साथ मिलकर साइबर से जुड़ी किसी भी खतरनाक घटना को अंजाम दे सकता है। आज आंतकवाद के इस खूनी खेल में पढे-लिखे लोग, आईटी और मेडिकल के होनहार युवक भी शामिल हैं। ऐसे में इनकी प्रतिभा का इस्तेमाल साइबर नेटवर्क को भेदने में सहजता से किया जा सकता है। अभी तो दुनिया भर के सभी सैन्य संगठन साइबर हमले से बचने के लिए एक सहज तरीका अपनाते हैं कि वे अपनी सूचनाओं को इंटरनेट के साथ नहीं जोड़ते। लेकिन यह व्यवस्था अभेद्य नहीं है। इसमें भी सेंध लगाया जा सकता है। आज के दौर में सेनाएं शांति काल व युद्ध के समय अपने अभियानों को अंजाम देने के लिए इंटरनेट पर पूरी तरह आश्रित हैं। आज साइबर आतंकवाद और उससे जुड़े अपराधों को गंभीरता से लेते हुए अमेरिका ने साइबर स्पेस कमान गठित करके नई सदी की इस चुनौती से निपटने के लिए कमर कस ली है। भारत जैसे राष्ट्र को भी अपनी सुरक्षा व्यवस्था को चाक-चौबंद करने के लिए ऐसे ही इंतजामों की जरूरत है। सौभाग्य से भारत में आईटी के ऐसे बहुत से विशेषज्ञ हैं, जिनकी सेवाएं साइबर आतंकवाद की चुनौती से निपटने के लिए ली जा सकती हैं। सरकार को चाहिए कि नागरिक और सैन्य क्षेत्र की सुरक्षा को देखते हुए वह ऐसी नीति व कार्ययोजना तैयार करे, जिससे समय रहते ही आईटी और साइबर से जुड़े अपराधों व आतंक की संभावनाओं से निपटा जा सके।